Consiliului municipal

Chișinău

***Notă informativă***

***la proiectul de decizie a Consiliului municipal Chișinău***

***„Cu privire la aprobarea și punerea în aplicare a taxelor locale***

***pentru anul 2021”***

Proiectul de decizie, propus spre examinare, a fost elaborat în conformitate cu art. 288 - 298 din Codul fiscal, aprobat prin Legea nr. 1163/1997, Titlul VII „Taxele locale” (cu modificările şi completările ulterioare), art. 14 (1) şi art. 16 (1) din Legea nr. 231/2010 „Cu privire la comerţul interior”, Hotărârea Guvernului nr. 854/2006 „Cu privire la aprobarea Regulamentului transporturilor auto de călători şi bagaje”, ținându-se cont de propunerile de modificare a cotelor taxelor locale, aprobate prin decizia Consiliului municipal Chişinău nr. 6/1 din 26.12.2019 pentru anul 2020, înaintate de Grupul de lucru pentru revizuirea sistemului de impozite și taxe locale și elaborarea metodologiei de stabilire a taxelor locale în municipiul Chișinău, instituit prin dispoziția Primarului General al municipiului Chișinău nr. 393-d din 06.08.2020, precum și de Direcția generală economie, comerț și turism și Direcția generală transport public și căi de comunicație.

În cadrul Memorandumului de Înțelegere, încheiat între Primăria municipiului Chișinău și programul USAID „Comunitatea Mea” la 14.02.2020, experții internaționali, în baza analizei efectuate a sistemului taxelor locale, au recomandat ajustarea anuală a cotelor taxelor locale la rata inflației a anului anterior și punerea în aplicare a taxei pentru salubrizare.

În baza acestor recomandări, în conformitate cu art. 289 alin. (2) lit. p) din Codul Fiscal se propune întroducerea taxei pentru salubrizare, avînd subiectul impunerii – persoane fizice înscrise la adresa declarată ca domiciliu, cota taxei – 10 lei lunar pentru fiecare domiciliat înscris la adresa respectivă. În baza art. 296 lit. c) se propun înlesnirile fiscal la plata taxei pentru categoriile social-vulnerabile ale populației - persoanele de vârstă pensionară, persoanele cu dizabilităţi severe şi accentuate, persoanele cu dizabilităţi din copilărie, persoanele cu dizabilităţi medii

(participanţi la acţiunile de luptă pentru apărarea integrităţii teritoriale şi independenţei Republicii Moldova, participanţi la acţiunile de luptă din Afganistan, participanţi la lichidarea consecinţelor avariei de la C.A.E. Cernobîl) și copiii cu vârsta de până la 18 ani.

În termenul de până la 01.04.2021 executivul va elabora și va prezenta spre examinarea Consiliului municipal Chișinău proiectul Regulamentului privind modul de aplicare a taxei pentru salubrizare pe teritoriul municipiului Chișinău.

Au fost actualizate cotele taxelor pentru anul 2021, corespunzător ratei inflației pentru anii 2017-2019 (7,9%, 0,9%, 7,5%) - pentru taxe ale căror cote nu au fost modificate în perioada menționată. În cazul modificării cotelor în perioada respectivă – corespunzător ratei inflației pentru anii după anul în care cota a fost modificată.

Astfel, au fost modificate cotele *taxei de piață* (nu au fost majorate pe parcursul ultimilor 4 ani) și *taxei pentru dispozitivele publicitare* (cota a fost modificată în anul 2018). În cazul taxei pentru unitățile comerciale și/sau de prestări servicii, majoritatea cotelor taxei nu au fost majorate pe parcursul ultimilor 4 ani, unele cote ale taxei respective au fost majorate în anul 2019 pentru anul 2020.

Totodată, în urma analizei cotelor taxelor locale, stabilite în alte UAT ale Republicii Moldova, se propune majorarea cotei *taxei pentru amenajarea teritoriului* (de la 120 lei anual pentru fiecare salariat până la 180,0 lei) și *taxei pentru parcare* (de la 18 lei pentru m.p. al parcării – până la 30,0 lei).

Pornind de la prevederile Conceptului privind desfășurarea comerțului ambulant stradal în or. Chișinău și Planului de implementare a acestuia, aprobate prin decizia CMC nr.12/1 din 23.07.2020, se propune modificarea cotei taxei pentru unitățile de comerț ambulant, prin:

1. Completarea anexei nr. 3 la compartimentul ,,Note” cu pct. 2.5, 2.6 și 2.7 în următoarea redacție:

,,2.5. Pentru unitățile de comerț ambulant, indicate în pct. 13 al anexei nr. 3, amplasate în afara piețelor autorizate, care nu au fost expuse procedurii de licitație – cu 100% față de taxa stabilită”.

,,2.6. Pentru gherete, amplasate în afara piețelor autorizate, indicate în pct. 12 al anexei nr. 3, care nu sunt expuse procedurii de licitație - cu 600 lei /mp (în funcție de suprafața ocupată) ”.

,,2.7. Pentru magazinele online indicate în pct. 61 al anexei nr. 3, care au notificat pentru prima dată activitatea, se aplică o scutire în mărime de 50 % față de taxa stabilită, pe parcursul primului an de activitate”.

2. Abrogarea anexei nr. 4 la decizia CMC nr. 6/1 din 26.12.2019.

3. Completarea listei cotelor taxei pentru unitățile comerciale și prestări servicii și activități comerciale cu următoarele tipuri de unități comerciale:

* Activități de ambalare (cutii cadouri, colete) - 3000 lei (CAEM 82.92)
* Lucrări de instalații electrice și tehnico-sanitare - 3000 lei (CAEM 43.21)
* Lucrări de finisare - 3000 lei (CAEM 43.31)
* Hotel pentru animale de companie - 3000 lei (CAEM 96.09)
* Parcuri tematice (bâlciuri) și parcuri de distracție - 5000 lei (CAEM 93.21)
* Stații de încărcare a automobilelor electrice - 5000 lei/ coloana distrib.
* Alte activități recreative și distractive neclasificate în altă parte - 5000 lei ( CAEM 93.29):
* curse mecanice, atracții pe apă, jocuri, spectacole, expoziții tematice, terenuri pentru picnic;
* activități ale parcurilor recreative;
* exploatarea facilităților de transport recreator;
* închirierea echipamentului de agrement;
* funcționarea ringurilor de dans.

Conform informației Direcţiei generale transport public şi căi de comunicaţie, în luna ianuarie pe rutele municipale de microbuz activau 772 unități de transport. Ulterior, pe parcursul lunilor martie-mai 2020, fiind declarată situație excepțională, precum și obligativitatea de a nu activa în zilele de odihnă, impusă de Comisia Națională de Sănătate Publică, microbuzele nu au activat, iar la reluarea activității nu a activat un număr stabil de unități de transport. Urmare a măsurilor menționate, numărul microbuzelor s-a redus considerabil (443 unități). Pentru stabilizarea situației, prin decizia CMC nr. 13/4 din 04.08.2020, transportatorii au fost scutiți de plata taxei până la finele anului 2020, ca rezultat al acestei acțiuni activează un număr stabil de unități de transport.

Ținându-se cont de cele menționate, pentru a nu întrerupe procesul de transportare a călătorilor în municipiul Chişinău, pentru anul 2021 se propune menținerea cotelor taxelor locale pentru prestarea serviciilor de transport auto de călători în raza municipiului Chişinău pentru fiecare autovehicul (microbuz sau autobuz) la nivelul anului 2020.

**Cotele la toate celelalte taxe locale sunt păstrate la nivelul cotelor aprobate pentru anul 2019 prin decizia CMC nr. 6/1 din 26.12.2019 „Cu privire la aprobarea și punerea în aplicare a taxelor locale pentru anul 2020” (cu modificările ulterioare).**

În contextul modificărilor menționate, a fost elaborat și se propune spre examinare Consiliului municipal Chișinău proiectul de decizie „Cu privire la aprobarea și punerea în aplicare a taxelor locale pentru anul 2021”.

Șef interimar al Direcției

Rima Sciastlivîi

M. Andreeva 02222701